Σέρχιο Γιουλ

Ο **Σέρχιο Γιούλ** (*Sergio Llull*, γενν. Μενόρκα, 15 Νοεμβρίου 1987) είναι Ισπανός επαγγελματίας διεθνής καλαθοσφαιριστής. 

Με ύψος 1.90 cm αγωνίζεται ως πόιντ γκαρντ / σούτινγκ γκαρντ στη Ρεάλ Μαδρίτης του Πρωταθλήματος Ισπανίας και της Ευρωλίγκα. Είναι γνωστός για την ταχύτητα ευθείας γραμμής, την δυνατότητα άλματος, την ευστοχία σε προσπάθειες τριών πόντων και τις ασίστ του. Υπήρξε ένα από τα σημαντικότερα μέλη της ισπανικής εθνικής ομάδας από το 2009 μέχρι το 2024, έχοντας κερδίσει επτά μετάλλια σε Ολυμπιακούς Αγώνες, Παγκόσμια Κύπελλα και Ευρωμπάσκετ.

## Σταδιοδρομία
Εντάχθηκε στη Ρεάλ Μαδρίτης της Ευρωλίγκα το 2007.

Το 2010 ο Γιούλ επέκτεινε το συμβόλαιο του με τη Ρεάλ Μαδρίτης μέχρι το έτος 2014. Ονομάστηκε MVP του τουρνουά του Κυπέλλου του Βασιλιά του 2012.

Το 2012 ο Γιούλ επεξέτεινε το συμβόλαιό του άλλη μια φορά, αυτή τη φορά μέχρι τη σεζόν 2017–18.

Στη σεζόν 2014-15, η Ρεάλ Μαδρίτης κέρδισε την Ευρωλίγκα, μετά την νίκη της επί του Ολυμπιακού με 78–59 στο τελικό παιχνίδι. Η Ρεάλ Μαδρίτης τελείωσε τη σεζόν κερδίζοντας το Ισπανικό Πρωτάθλημα, με σκορ 3-0 στην τελική σειρά ενάντια στην Μπαρτσελόνα. Με αυτό το τρόπαιο, κέρδισαν το Τριπλ Κράουν. Ονομάστηκε επίσης MVP των τελικών του ισπανικού πρωταθλήματος του 2015. Το καλοκαίρι του 2015, ο Γιουλ άλλη μια φορά επέκτεινε το συμβόλαιο του με τη Ρεάλ Μαδρίτης, αυτή τη φορά μέχρι την σεζόν 2020–21 με ετήσιες απολαβές 2.7 εκατομμύρια ευρώ για κάθε έτος του συμβολαίου του.

Το 2016 κατέκτησε το νταμπλ στην Ισπανία βγαίνοντας ξανά MVP των ισπανικών τελικών. 

Στις 16 Νοεμβρίου 2016 κόντρα στον Παναθηναϊκό για την Ευρωλίγκα,  είχε 30 πόντους (7/14 δίποντα, 4/6 τρίποντα, 4/4 βολές), επίδοση που παραμένει μέχρι και σήμερα η κορυφαία της σταδιοδρομίας του στην διοργάνωση. Το 2017 κατέκτησε το κύπελλο Ισπανίας βγαίνοντας παράλληλα MVP. Στην Ευρωλίγκα έφτασε μέχρι το Final 4 όπου η Ρεάλ βγήκε τέταρτη, ο Γιούλ όμως βγήκε MVP της χρονιάς για πρώτη φορά, ενώ μπήκε και στην καλύτερη πεντάδα της διοργάνωσης. Μάλιστα στον ημιτελικό του  Final 4 κόντρα στην Φενέρμπαχτσε είχε 28 πόντους (6/8 δίποντα, 2/7 τρίποντα 10/13 βολές) και 8 ασίστ που όμως δεν αρκούσαν για να οδηγήσουν την ομάδα του σε ακόμη έναν ευρωπαϊκό τελικό.

Το 2018 και ενώ απουσίαζε για επτά μήνες από τα παρκέ, επέστρεψε στα play off της Ευρωλίγκα κόντρα στον Παναθηναϊκό και ύστερα κατάφερε να κερδίσει για δεύτερη φορά το ευρωπαϊκό πρωτάθλημα, κόντρα στη Φενέρμπαχτσε (85-80). Επίσης κατέκτησε το πρωτάθλημα Ισπανίας για πέμπτη φορά στη σταδιοδρομία του.

Τον Σεπτέμβριο του 2018 κατέκτησε το Σούπερ Καπ βγαίνοντας MVP. Το 2019 κατέκτησε το έκτο πρωτάθλημα Ισπανίας της σταδιοδρομίας του. Στις 20 Νοεμβρίου 2019, ανακοινώθηκε η υποψηφιότητά του για την καλύτερη ομάδα της δεκαετίας 2010-2020 στην Ευρωλίγκα. Στις 16 Φεβρουαρίου 2020, κατέκτησε το έκτο Κύπελλο Ισπανίας της σταδιοδρομίας του. Στις 28 Απριλίου 2020, ανακοινώθηκε ότι αποτελεί μέρος της καλύτερης ομάδας παικτών της Ευρωλίγκα, για την δεκαετία 2010-2020. Στις 11 Αυγούστου 2020, ανακοινώθηκε από την Ευρωλίγκα, ότι αποτελεί επίσης μέλος της κορυφαίας δεκάδας (ομάδας) της Ρεάλ Μαδρίτης στη δεκαετία 2010-2020, όντας πρώτος σε ψήφους του κοινού. Στις 13 Σεπτεμβρίου 2020, κατέκτησε το έκτο Σούπερ Καπ της σταδιοδρομίας του. Στις 18 Οκτωβρίου 2020, έσπασε το φράγμα των 3.000 πόντων σταδιοδρομίας στην Ευρωλίγκα, όντας μόλις ο έβδομος αθλητής που το πέτυχε. Τον Νοέμβριο έγινε ο δεύτερος σκόρερ όλων των εποχών της Ρεάλ στο ισπανικό πρωτάθλημα, φτάνοντας τους 5.323 πόντους. Στις 27 Ιανουαρίου 2021, έφτασε τις 300 συμμετοχές στην Ευρωλίγκα και έγινε ο όγδοος παίκτης στην ιστορία που φτάνει αυτόν τον αριθμό. Στις 2 Φεβρουαρίου 2021, ανήλθε στη δεύτερη θέση στη λίστα των παικτών με τα περισσότερα λεπτά συμμετοχής με τη φανέλα των Μαδριλένων στην ACB. Στις 12 Σεπτεμβρίου 2021, κατέκτησε ξανά το Σούπερ Καπ Ισπανίας, αφού η Ρεάλ κέρδισε στον τελικό την Μπαρτσελόνα 88-83. Ο ίδιος ξεχώρισε από τους νικητές έχοντας 24 πόντους (3/5 τρίποντα) και 2 ασίστ, παίρνοντας το βραβείο του MVP. Στις 20 Ιανουαρίου 2022 κόντρα στην Άλμπα Βερολίνου για την Ευρωλίγκα, έσπασε το φράγμα των 900 συμμετοχών με τη φανέλα της Ρεάλ Μαδρίτης σε όλες τις διοργανώσεις. Έφτασε μέχρι τον τελικό της Ευρωλίγκα, όπου έχασε το τρόπαιο καθώς η Ρεάλ ηττήθηκε στον τελικό από την Αναντολού Εφές 58-57 με τον ίδιο να έχει 9 πόντους (2/7 δίποντα, 1/3 τρίποντα, 2/2 βολές), 6 ασίστ και 1 κλέψιμο σε 22:19′. Ήταν δεύτερος σκόρερ της ομάδας του και πρώτος πασέρ. Βέβαια κατέγραψε ρεκόρ καθώς έγινε ο αθλητής με τις περισσότερες ασίστ συνολικά (62 ασίστ σε 16 αγώνες) στην ιστορία των Φάιναλ Φορ, ξεπερνώντας τον Θοδωρή Παπαλουκά. Τη σεζόν 2021-22 είχε σε 36 αγώνες 8.8 πόντους, 1.7 ριμπάουντ, 2.8 ασίστ και 6.4 PIR κατά μέσο όρο. Στις 19 Ιουνίου 2022, κατέκτησε το Πρωτάθλημα Ισπανίας για έβδομη φορά στην καριέρα του, αφού η Ρεάλ κέρδισε στη σειρά των τελικών την Μπαρτσελόνα με 3-1. Ο ίδιος στον αγώνα τίτλου είχε 9 πόντους και 2 ασίστ. Στις 6 Ιουλίου 2022, ανανέωσε το συμβόλαιό του μέχρι το 2024. Στις 25 Σεπτεμβρίου 2022, κατέκτησε το όγδοο Σούπερ Καπ Ισπανίας στην καριέρα του, αφού η Ρεάλ κέρδισε στον τελικό την Μπαρτσελόνα 89-83, με τον ίδιο να πετυχαίνει 14 πόντους. Στις 19 Μαΐου 2023 στον ημιτελικό κόντρα στην Μπαρτσελόνα, πέτυχε 5 πόντους και έγινε ο πρώτος σκόρερ στην ιστορία των Final-4 της Ευρωλίγκα (198 πόντοι σε 18 αγώνες). Στις 21 Μαΐου, η Ρεάλ νίκησε στον τελικό της Ευρωλίγκα τον Ολυμπιακό 79-78 και έτσι ο ίδιος κατέκτησε την τρίτη Ευρωλίγκα της καριέρας του. Ο Γιουλ πέτυχε το νικητήριο καλάθι του τελικού, που ήταν και το μόνο εντός πεδιάς εύστοχο σουτ του στον αγώνα. Στις 24 Μαΐου έφτασε τα 1.000 παιχνίδια σε όλες τις διοργανώσεις με την φανέλα της Ρεάλ Μαδρίτης και είναι ο δεύτερος σε συμμετοχές παίκτης στην ιστορία της ομάδας. Στις 28 Μαΐου κόντρα στην Γκραν Κανάρια, έφτασε τους 6.027 πόντους και έγινε ο πρώτος σκόρερ στην ιστορία της Ρεάλ Μαδρίτης στο Πρωτάθλημα Ισπανίας ξεπερνώντας τον Φελίπε Ρέγιες. Παράλληλα έφτασε τα 900 τρίποντα και έγινε μόλις ο τέταρτος παίκτης που φτάνει σ’ αυτό τον αριθμό στην ιστορία της λίγκας. Στις 17 Σεπτεμβρίου 2023 κόντρα στην Μάλαγα, κατέκτησε το Σούπερ Καπ Ισπανίας με τον ίδιο να έχει 5 πόντους. Στις 18 Φεβρουαρίου 2024, κατέκτησε για έβδομη φορά το Κύπελλο Ισπανίας, αφού η Ρεάλ κέρδισε στον τελικό την Μπαρτσελόνα 96-85. Στις 23 Απριλίου 2024 κόντρα στην Μπασκόνια έγραψε ιστορία, καθώς με τα 2 εύστοχα τρίποντά του, από τους συνολικά 8 πόντους που σημείωσε, έγινε ο παίκτης με τα περισσότερα εύστοχα τρίποντα στην ιστορία της Ευρωλίγκα, φτάνοντας συνολικά τα 624 σε 403 παιχνίδια, ξεπερνώντας τον Χουάν Κάρλος Ναβάρο. Στις 12 Ιουνίου 2024, κατέκτησε για όγδοη φορά στην καριέρα του το ισπανικό πρωτάθλημα, αφού η Ρεάλ νίκησε στη σειρά των τελικών τη Μούρθια 3-0. Στις 18 Ιουλίου 2024, ανανέωσε το συμβόλαιό του με την ομάδα μέχρι το 2025. Στις 15 Νοεμβρίου 2024 κόντρα στην Έφες, έγινε ο πέμπτος παίκτης στην ιστορία της Ευρωλίγκα που έσπασε το φράγμα των 4.000 πόντων. Στις 15 Δεκεμβρίου αγωνιζόμενος με τη Ρεάλ απέναντι στην Μπρεογάν έφτασε τις 619 συμμετοχές και έγινε πρώτος σε εμφανίσεις με την «βασίλισσα» στο ισπανικό πρωτάθλημα ισοφαρίζοντας το ρεκόρ του Φελίπε Ρέγες. Στις 3 Ιανουαρίου 2025 κόντρα στην Μπάγερν, κατέγραψε την 426η εμφάνισή του στην Ευρωλίγκα και ανέβηκε στην πρώτη θέση της λίστας συμμετοχών, αφήνοντας πίσω του τον Κάιλ Χάινς. Στις 26 Ιουνίου 2025, η Ρεάλ Μαδρίτης πέρασε από την έδρα της Βαλένθια με 81-70, έκανε το 3-0 στην σειρά των τελικών της Liga Endesa και κατέκτησε το ισπανικό πρωτάθλημα. Στις 24 Ιουλίου 2025, ανανέωσε το συμβόλαιό του με την ομάδα, για ακόμα μία σεζόν, φτάνοντας τις 19 συνεχόμενες με την φανέλα της Ρεάλ.

### NBA
Ο Γιούλ επιλέχθηκε από τους Ντένβερ Νάγκετς, στην 34η θέση του ντραφτ του NBA του 2009. Οι Χιούστον Ρόκετς στην συνέχεια αγόρασαν τα δικαιώματά του από τους Νάγκετς, για περίπου $2.25 εκατομμύρια.

## Εθνική ομάδα
Ο Σέρχιο Γιούλ κέρδισε το χρυσό μετάλλιο στο Ευρωπαϊκό πρωτάθλημα καλαθοσφαίρισης εφήβων και κέρδισε το ασημένιο μετάλλιο στο Ευρωπαϊκό πρωτάθλημα καλαθοσφαίρισης νέων ανδρών. Έχει αγωνιστεί με την ισπανική εθνική ομάδα καλαθοσφαίρισης. Κέρδισε τρία χρυσά μετάλλια στα Ευρωμπάσκετ, το 2009, το 2011 και το 2015, και το χάλκινο μετάλλιο στο Ευρωμπάσκετ 2013.

Έχει κερδίσει το ασημένιο μετάλλιο στους Θερινούς Ολυμπιακούς Αγώνες 2012 και το χάλκινο μετάλλιο στους Θερινούς Ολυμπιακούς Αγώνες 2016. Ο Γιούλ ήταν κανονικά στην προεπιλογή της εθνικής για το Ευρωμπάσκετ 2017, αλλά ο σοβαρός τραυματισμός του τον άφησε εκτός τουρνουά αλλά και εκτός του πρώτου μισού της Ευρωλίγκα.

Επιπλέον έχει λάβει μέρος στα Παγκόσμια κύπελλα του 2010 και 2014 χωρίς κάποια μεγάλη διάκριση. Ωστόσο το 2019, κατέκτησε το χρυσό μετάλλιο στο Παγκόσμιο Κύπελλο της Κίνας στην τρίτη του παρουσία στη διοργάνωση.

Στις  26 Μαΐου 2025, ανακοίνωσε την απόσυρσή του από την εθνική ομάδα της Ισπανίας μετά από 173 συμμετοχές, έχοντας απολογισμό επτά μεταλλίων στα τρία μεγάλα τουρνουά, σε αυτά τα 16 χρόνια προσφοράς στη φούρια ρόχα.

## Τίτλοι-διακρίσεις
μικρογραφία|Ο Γιουλ το 2008
### Συλλογικοί
#### [[Ρεάλ Μαδρίτης (καλαθοσφαίριση)|Ρεάλ Μαδρίτης]]
* 3x Ευρωλίγκα: (2015, 2018, 2023)
* 9x Πρωτάθλημα Ισπανίας: (2007, 2013, 2015, 2016, 2018, 2019, 2022, 2024, 2025)
* 7x Κύπελλο Ισπανίας: (2012, 2014, 2015, 2016, 2017, 2020, 2024)
* 9x Σούπερ Καπ Ισπανίας: (2012, 2013, 2014, 2018, 2019, 2020, 2021, 2022, 2023)
*Διηπειρωτικό Κύπελλο: (2015)
*Τριπλ Κράουν: (2015)

### Ατομικοί

* MVP της Ευρωλίγκα: (2017)
* 2x Καλύτερη ομάδα στην Ευρωλίγκα
**Καλύτερη Πεντάδα: (2017)
** Δεύτερη Καλύτερη Πεντάδα: (2011)
* 2x MVP του μήνα στην Ευρωλίγκα: (Απρίλιος 2013, Νοέμβριος 2016)
* 2x MVP της αγωνιστικής στην Ευρωλίγκα: (7η αγωνιστική, 2016/17), (27η αγωνιστική, 2016/17)
*Καλύτερη ομάδα παικτών στην 25η επέτειο στην Ευρωλίγκα: (2025)
*Καλύτερη ομάδα παικτών στη δεκαετία 2010-2020 στην Ευρωλίγκα: (2020)
*Πρώτος σε συμμετοχές στην ιστορία της Ευρωλίγκα
*Πρώτος στα εύστοχα τρίποντα στην ιστορία της Ευρωλίγκα
*MVP στο Πρωτάθλημα Ισπανίας: (2017)
* 3x Καλύτερη ομάδα στο Πρωτάθλημα Ισπανίας: (2012, 2015, 2017)
* 2x MVP των τελικών στο Πρωτάθλημα Ισπανίας: (2015, 2016)
* 2x MVP του Κυπέλλου Ισπανίας: (2012, 2017)
* 3x MVP του Σούπερ Καπ Ισπανίας: (2014, 2018, 2021)
* 2x Παίκτης του μήνα στο Πρωτάθλημα Ισπανίας: (Φλεβάρης 2012, Φλεβάρης 2016)
*MVP στο Διηπειρωτικό Κύπελλο: (2015)

### Εθνική Ομάδα
* Χρυσό μετάλλιο στο Ευρωμπάσκετ 2009
* Χρυσό μετάλλιο στο Ευρωμπάσκετ 2011
* Ασημένιο μετάλλιο στους Ολυμπιακούς Αγώνες 2012
*Χάλκινο μετάλλιο στο Ευρωμπάσκετ 2013
* Χάλκινο μετάλλιο στους Ολυμπιακούς Αγώνες 2016
*Χρυσό μετάλλιο στο Παγκόσμιο Κύπελλο 2019
## Παραπομπές


## Εξωτερικοί σύνδεσμοι
* Ο Σέρχιο Γιουλ στο acb.com 
* Ο Σέρχιο Γιουλ στο eurobasket.com
* Ο Σέρχιο Γιουλ στο eurobasket2013.org
* Ο Σέρχιο Γιουλ στο euroleague.net
* Ο Σέρχιο Γιουλ στο fiba.com 
* 

Κατηγορία:Ισπανοί καλαθοσφαιριστές
Κατηγορία:Πόιντ γκαρντ
Κατηγορία:Σούτινγκ γκαρντ
Κατηγορία:Καλαθοσφαιριστές Εθνικής Ισπανίας
Κατηγορία:Καλαθοσφαιριστές Ρεάλ Μαδρίτης
Κατηγορία:Καλαθοσφαιριστές Μανρέσα
Κατηγορία:Καλαθοσφαιριστές ισπανικών συλλόγων
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Ευρωμπάσκετ 2009
Κατηγορία:Καλαθοσφαιριστές Ευρωμπάσκετ 2011
Κατηγορία:Καλαθοσφαιριστές Ευρωμπάσκετ 2013
Κατηγορία:Καλαθοσφαιριστές Ευρωμπάσκετ 2015
Κατηγορία:Καλαθοσφαιριστές Παγκοσμίου Πρωταθλήματος 2010
Κατηγορία:Καλαθοσφαιριστές Παγκοσμίου Πρωταθλήματος 2014
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές στους Θερινούς Ολυμπιακούς Αγώνες 2012
Κατηγορία:Καλαθοσφαιριστές στους Θερινούς Ολυμπιακούς Αγώνες 2016
Κατηγορία:Καλαθοσφαιριστές στους Θερινούς Ολυμπιακούς Αγώνες 2020
Κατηγορία:Ολυμπιονίκες
Κατηγορία:Παίκτες νικητές Ευρωμπάσκετ
Κατηγορία:Παίκτες νικητές Παγκοσμίου Κυπέλλου FIBA
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Καλαθοσφαιριστές στους Θερινούς Ολυμπιακούς Αγώνες 2024